Document ID: /roh_data/filtered/fineweb-2-filterrobots_roh.jsonl.gz/53725

culöz scuvert. Ella solaiva s'vestir, fin ad ün tschert gro, scu las signuras da quel temp, nempe scu las duonnas da Goya, scu la regina Maria Luisa; portaiv' üna schocha cuorta chi laschaiva vair sieus bels peisins e'l grazius movimaint dellas chammas; ün pitschen culerin intuorn culöz alla moda da Madrid, inua ella as tratgnet duos mais con sieu Lucas passand da Navarra ad Andalusia: ils chavels petnos süsom il cho, fand resortir taunt pü bain la bellezza da sieu cho e da sieu culöz; bels urachins in sias pitschnas uraglias e bgers anels nella stiglia daunta da sieus gruogls, ma bels maunins. E finelmaing, la vusch da Duonna Frasquita avaiva tuots ils tuns d'ün extais e melodius instrumaint e sia risatta eira taunt allegra ed argentina, ch'ella paraiva be üna surasencha.
Fain uossa il retrat da barba Lucas.
V.
L'extern e l'intern d'ün hom.
Barba Lucas eira pü trid cul pcho. Uschè eir' el sto tuotta sia vita ed uoss' avaiv' el circa quaraunt' ans. E luottüna averò Dieu creo pochs homens taunt simpatics e plaschaivels scu el. Inchanto da sia vivacited, da sieu spiert e da sia grazia il defunt uvais-ch il dumandet da sieus genituors, chi eiran pastuors, na d'ormas, dimperse da veritablas nuorsas.
Mort il Reverendissem e banduno cha'l mat avet il seminari per intrer nella caserna, il tschernit our da tuot l'exercit il generel Caro per sia